***Монгол Улсын Их Хурлын 2014 оны намрын ээлжит чуулганы***

***Нийгмийн бодлого, боловсрол, соёл, шинжлэх ухааны байнгын***

***хорооны 12 дугаар сарын 05-ны өдөр /Баасан гараг/-ийн***

***хуралдааны гар тэмдэглэл***

Улсын Их Хурлын гишүүн С.Одонтуяа ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 15 гишүүн ирж,78.9 хувийн ирцтэйгээр хуралдаан 23 цаг 30 минутад Төрийн ордны “Г” танхимд эхлэв.

*Чөлөөтэй: Д.Батцогт, А.Бакей, С.Ганбаатар.*

*Тасалсан: Ё.Отгонбаяр.*

***Нэг. Засгийн газрын зарим гишүүнийг томилох тухай.***

Хэлэлцэж буй асуудалтай холбогдуулан Монгол Улсын Засгийн газрын гишүүн, Боловсрол, соёл, шинжлэх ухааны сайдад нэр дэвшигч Л.Гантөмөр, Монгол Улсын Засгийн газрын гишүүн, Хөдөлмөрийн сайдад нэр дэвшигч С.Чинзориг, Монгол Улсын Засгийн газрын гишүүн, Хүн амын хөгжил, нийгмийн хамгааллын сайдад нэр дэвшигч С.Эрдэнэ нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ж.Чимгээ, референт М.Отгон, Б.Мажигсүрэн нар байлцав.

Засгийн газрын гишүүнд нэр дэвшигчдийг Монгол Улсын Ерөнхий сайд Ч.Сайханбилэг танилцуулав.

Улсын Их Хурлын гишүүд Ерөнхий сайд болон нэр дэвшигчдээс асуулт асуугаагүй болно.

Улсын Их Хурлын гишүүн Г.Баярсайхан нэр дэвшигчдэд баяр хүргэж, цаашид амжилттай сайн ажиллахыг хүсэж, үг хэлэв.

**С.Одонтуя:** -Монгол Улсын Засгийн газрын гишүүн, Боловсрол, соёл, шинжлэх ухааны сайдад нэр дэвшигч Лувсаннямын Гантөмөрийг дэмжье гэсэн томьёоллоор санал хураая.

Зөвшөөрсөн 14

Татгалзсан 1

Бүгд 15

93.3 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ц.Оюунгэрэл  танилцуулахаар тогтов.

2. Монгол Улсын Засгийн газрын гишүүн, Хөдөлмөрийн сайдад нэр дэвшигч Содномын Чинзоригийг дэмжье гэсэн томьёоллоор санал хураая.

Зөвшөөрсөн 15

Татгалзсан 0

Бүгд 15

100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Г.Баярсайхан танилцуулахаар тогтов

3. Монгол Улсын Засгийн газрын гишүүн, Хүн амын хөгжил, нийгмийн хамгааллын сайдад нэр дэвшигч Содномзундуйн Эрдэнийг дэмжье гэсэн томьёоллоор санал хураая.

Зөвшөөрсөн 15

Татгалзсан 0

Бүгд 15

100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Л.Эрдэнэчимэг  танилцуулахаар тогтов.

***Хуралдаан 23 цаг 43 минутад өндөрлөв.***

*Тэмдэглэлтэй танилцсан:*

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Д.БАТЦОГТ.

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧ П.МЯДАГМАА.

**УЛСЫН ИХ ХУРЛЫН 2014 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

**БАЙНГЫН ХОРООНЫ 12 ДУГААР САРЫН 05-НЫ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Одонтуяа:** -Эрхэм гишүүдийн энэ өдрийн амар амгаланг айлтгая. Байнгын хорооны гишүүдийн ирц бүрдсэн тул Нийгмийн бодлого, боловсрол, соёл, шинжлэх ухааны байнгын хорооны 2014 оны 12 дугаар сарын 5-ны өдрийн хуралдаан нээснийг мэдэгдье. Байнгын хорооны хуралдаанаар хэлэлцэх асуудлыг танилцуулъя. Монгол Улсын Засгийн газрын гишүүн Боловсрол соёл шинжлэх ухааны, Хөдөлмөрийн, Хүн амын хөгжил, нийгмийн хамгааллын сайдад тус тус нэр дэвшигчийг томилуулах тухай асуудлыг хэлэлцэнэ. Хэлэлцэх асуудлаар өөр саналтай гишүүд байна уу. Хэлэлцэх асуудлаа баталъя.

Хэлэлцэх асуудалдаа оръё. Монгол Улсын Засгийн газрын гишүүн, Боловсрол, соёл, шинжлэх ухааны сайдад нэр дэвшигчийг томилуулах тухай асуудлыг хэлэлцье.

Нэр дэвшигчийн талаарх танилцуулгыг Монгол Улсын Ерөнхий сайд Ч.Сайханбилэг танилцуулна.

**Ч.Сайханбилэг:** -Байнгын хорооны гишүүдийн энэ оройн амар амгаланг айлтгая.

Монгол Улсын Үндсэн хуулийн 25 дугаар зүйлийн 1 дэх хэсгийн 6 дахь заалт 39 дүгээр зүйлийн гурав дахь хэсэг болон Монгол Улсын Засгийн газрын тухай хууль, Улсын Их Хурлын чуулганы хуралдааны дэгийн тухай хуулийн холбогдох заалтуудыг үндэслэн та бүхэнд дараах асуудлуудыг танилцуулж байна. Лувсаннямын Гантөмөрийг Монгол Улсын Засгийн газрын гишүүн Боловсрол, соёл, шинжлэх ухааны сайдын албан тушаалд томилуулах.

Гантөмөр нь Увс аймгийн Улаангом хотын 10 жилийн 1 дүгээр сургууль Япон улсын Дамфа коллежид харилцаа, холбооны инженер мэргэжлээр, Япон улсын Нагаокагийн техник, технологийн их сургуулийг тус тус суралцаж төгссөн. Электроникийн инженер мэргэжилтэй. Япон, Англи, Орос хэлтэй.

2000 онд сэтгэшгүй трейд хязгаарлагдмал хариуцлагатай компанид дэд захирлаар ажиллаж хөдөлмөрийн гараагаа эхэлсэн. Улсын Их Хурлын гишүүнээр, Улсын Их Хурлын ёс зүйн дэд хорооны даргаар, Улсын Их Хурлын Эдийн засгийн байнгын хорооны даргаар, Улсын Их Хурал дахь Ардчилсан намын бүлгийн дэд даргаар, Улсын Их Хурлын гишүүн, Боловсрол, шинжлэх ухааны сайдаар тус тус ажиллаж ирсэн.

Шинэ үе залуучуудын байгууллагын Сүхбаатар дүүргийн дарга болон Ардчилсан залуучуудын холбооны ерөнхийлөгчөөр ажиллаж байсан. Төрийн албанд 10 жил, улс төрийн албанд 10 жил ажилласан. Засгийн газраас зөвшөөрч байгаа зорилтыг биелүүлэх болон танхимын зарчмаар ажиллах чадвар тухайн ажил үүргийг гүйцэтгэх хуримтлуулахад туршлага удирдан зохион байгуулах чадвар ажил хэрэгч чанарыг үндэслэн түүнийг Боловсрол, соёл, шинэлэх ухааны сайдын албан тушаалд танилцуулж байна.

**А.Тлейхан:** -Горимын санал байна. Нэгэнт бид материал тараасан учраас энэ гурван сайдыг дунд нь асуулт тавиад дунд нь саналаа хэлээд нэг мөсөн ярих нь зөв байх. Нэг бүрчлэн ярих шаардлагагүй байх гэж бодож байна. Энэ саналыг дэмжиж өгнө үү.

**С.Одонтуяа:** -Тэгэхээр бусад байнгын хороон дээр ийм горимын саналууд гарсан учраас энэ горимыг дэмжиж байгаа гишүүд саналаа өгнө үү.

Горимын санал дэмжигдлээ. 19-14, 92.9 хувь.

Дараагийн нэр дэвшигчийг танилцуулъя. Монгол Улсын Засгийн газрын гишүүн Хөдөлмөрийн сайдад нэр дэвшигчийг томилуулах тухай саналыг хэлэлцье. Нэр дэвшигчийн талаарх товч танилцуулгыг Монгол Улсын Ерөнхий сайд Ч.Сайханбилэг танилцуулна.

**Ч.Сайханбилэг:** -Баярлалаа. Содномын Чинзоригийг дээр дурьдагдсан холбогдох хуулиудын заалтыг үндэслэн Монгол Улсын Засгийн газрын гишүүн Хөдөлмөрийн сайдын албан тушаалд та бүхэнд танилцуулж байна. Өвөрхангай аймгийн Хужирт сумын 10 жилийн сургуулийг, Монгол Улсын Их Сургуулийг, Отгонтэнгэр Их Сургуулийг тус тус суралцаж төгссөн. Эдийн засагч, Эрх зүйч мэргэжилтэй эдийн засгийн ухааны магистр.

Чинзориг нь Өвөрхангай аймгийн ардын депутатуудын хурлын гүйцэтгэх захиргааны төлөвлөгөөний комиссод мэргэжилтнээр ажил хөдөлмөрийнхөө гарааг эхэлж ахлах мэргэжилтэн, Өвөрхангай аймгийн Засаг даргын эдийн засгийг хариуцсан орлогч, Өвөрхангай аймгийн иргэдийн Төлөөлөгчдийн Хурлын дарга, Нийгмийн хамгаалал, хөдөлмөрийн дэд сайд, Монгол Улсын Ерөнхийлөгчийн Тамгын газрын дэд дарга, Монгол Улсын Ерөнхий сайдын Нийгмийн бодлогын зөвлөх, Монгол ардын намын удирдах зөвлөлийн ажлын албаны Нийгмийн хөгжлийн бодлогын газрын даргаар тус тус ажиллаж ирсэн.

Төрийн албанд 28 жил улс төрийн албанд 17 жил ажиллаж байгаа туршлагатай. Засгийн газраас дэвшүүлж байгаа зорилтыг биелүүлэх болон танхимын зарчмаар ажиллах чадвар тухайн ажил үүргийг гүйцэтгэхэд хуримтлуулсан туршлага удирдах зохион байгуулах чадвар ажил хэрэгч чанарыг үндэслэн түүнийг Хөдөлмөрийн сайдын албан тушаалд томилуулахаар та бүгдэд танилцуулж байна. Хэлэлцэн шийдвэрлэж өгөхийг хүсье.

**С.Одонтуяа:** -Дараагийн асуудал. Монгол Улсын Засгийн газрын гишүүн Хүн амын хөгжил, нийгмийн хамгааллын сайдад нэр дэвшигчийг томилуулах тухай саналыг хэлэлцье. Нэр дэвшигчийн талаарх товч танилцуулгыг Монгол Улсын Ерөнхий сайд Сайханбилэг танилцуулна.

**Ч.Сайханбилэг:-** Баярлалаа. Содномзундуйн Эрдэнийг Монгол Улсын Засгийн газрын гишүүн, Хүн амын хөгжил, нийгмийн хамгааллын сайдын албан тушаалд томилуулахаар та бүхэнд танилцуулж байна. Эрдэнэ 1981 онд нийслэлийн 75 дугаар сургууль, дараагаар нь Цэргийн нэгдсэн дээд сургууль, Отгонтэнгэр Их сургууль, Удирдлагын академийг тус тус суралцаж төгссөн. Цэргийн команд эрх зүйн бакалавр Хууль зүйн болон Төрийн удирдлагын арга зүй зохион байгуулалтын магистр удирдахуйн ухааны доктор (Ph.D) цолтой. ХБНГУ болон Америкийн нэгдсэн улсад Нийгмийн хамгааллын чиглэлээр холбогдох сургалтуудыг төгссөн.

Нийслэлийн Багануур дүүргийн Монгол ажилчдын зөвлөлийн Монголын хувьсгалт залуучуудын эвлэлийн хорооны даргаар ажил хөдөлмөрийнхөө гарааг эхэлсэн. Ардчилсан намын хорооны дарга. Нийслэлийн зөвлөлд улс төрийн ажилтан. Болор-Эрдэнэ ХХК-ийн захирал. Нийслэлийн Баянгол дүүргийн Засаг дарга, Улсын Нийгмийн даатгалын ерөнхий газрын дарга. Нийгмийн даатгалын үндэсний зөвлөлийн гишүүн.

Улсын Их Хурлын гишүүн, Хүн амын хөгжил, нийгмийн хамгааллын сайдаар тус тус ажиллаж ирсэн.

Төрийн албанд 19 жил, улс төрийн албан тушаалд 22 жил ажиллаж ирсэн мөн түүний Засгийн газраас дэвшүүлж байгаа зорилтыг биелүүлэх болон танхимын зарчмаар ажиллах чадвар тухайн ажил үүргийг гүйцэтгэхэд хуримтлуулсан туршлага болон удирдах, зохион байгуулах чадвар, ажил хэрэгч чанарыг үндэслэн тус албан тушаалд Содномзундуйн Эрдэнийг нэр дэвшүүлж байгааг хэлэлцэн шийдвэрлэж өгөхийг та бүхнээс хүсье.

**С.Одонтуяа:** -Ерөнхий сайд болон нэр дэвшигчдээс асуулт асуух гишүүн байна уу. Ерөнхий сайд болон нэр дэвшигчдийн талаар үг хэлэх гишүүд байна уу. Баярсайхан гишүүнээр асуулт тасаллаа.

**Г.Баярсайхан:** -Амжилт хүсье. Өөр юу хэлэх вэ. Сайн ажиллаарай.

**С.Одонтуяа:** -Гишүүд асуулт асууж хариулт авч үг хэлж дууслаа. Одоо санал хураалт явуулъя.

Нэр дэвшигч тусбүрээр санал хураана. Монгол Улсын Засгийн газрын гишүүн. Боловсрол, соёл, шинжлэх ухааны сайдад нэр дэвшигч Лувсаннямын Гантөмөрийг дэмжье гэсэн томьёоллоор санал хураая. 15-14, 93.3 хувийн саналаар дэмжигдлээ.

Чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг томилоё. Оюунгэрэл гишүүн танилцуулна.

Монгол Улсын Ерөнхий сайдын санал болгосон Монгол Улсын Засгийн газрын гишүүн, Хөдөлмөрийн сайдад нэр дэвшигч Содномын Чинзоригийг дэмжье гэсэн томьёоллоор санал хураая. Содномын Чинзориг 100 хувийн саналаар дэмжигдлээ.

Чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Баярсайхан гишүүн танилцуулна.

Одоо Монгол Улсын Ерөнхий сайдын санал болгосон Монгол Улсын Засгийн газрын гишүүн, Хүн амын хөгжил, нийгмийн хамгааллын сайдад нэр дэвшигч Содномзундуйн Эрдэнийг дэмжье гэсэн томьёоллоор санал хураая. 100 хувийн саналаар дэмжигдлээ.

Чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Эрдэнэчимэг гишүүн түрүүн саналаа хэлсэн. Эрдэнэчимэг гишүүн дүгнэлтийг уншина.

Нийгмийн бодлого, боловсрол соёл шинжлэх ухааны байнгын хорооны энэ өдрийн хуралдаанаар хэлэлцэх асуудал дууссан тул Байнгын хорооны хуралдаан хаасныг мэдэгдье. Гишүүдэд баярлалаа.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА